Drífa Snædal , framkvæmdastjóri Starfsgreinasambandsins og fyrrverandi varaþingmaður Vinstri grænna , hefur sagt sig úr flokknum . Þetta kemur fram í pistli sem Drífa birti til hundruða stuðningsmanna VG á Facebook í dag . Drífa hefur verið í flokknum í 18 ár og var um tíma framkvæmdastjóri flokksins . Hún líkir mögulegri ríkisstjórn Vinstri grænna , Framsóknar og Sjálfstæðisflokksins við ofbeldissamband . Segir Drífa að hún sé bæði döpur og reið yfir því að flokkurinn hafi farið í formlegar stjórnarmyndunarviðræður með Sjálfstæðisflokknum . Innviðirnir spilltir „ Sá stjórnarsáttmáli sem kemur útúr viðræðunum verður án efa mjög góður og nánast ómögulegt að hafna honum enda munu Katrín , Svandís og Bergþóra vanda til verka og samstarfsflokkarnir hafa allt að vinna . Eftir stendur að við höfum gengist inná viðræður við Sjálfstæðisflokkinn um myndun ríkisstjórnar og sú afdrifaríka ákvörðun er tekin . Við munum ekki breyta Sjálfstæðisflokknum . Innviðir hans eru spilltir og fullir kvenfyrirlitningar og að halda að við breytum honum er meðvirkni í hæsta máta . “ Drífa segir að Sjálfstæðismenn muni fagna stjórnarsáttmála , fara inn í sín ráðuneyti og haga sér nákvæmlega eins og valdastofnunin hafi alltaf hagað sér . „ Við og við vellur gröfturinn upp í formi frændhygli , innherjaviðskipta , skattaskjóla , auðvaldsdekurs , útlendingarandúðar eða skjaldborgar um ofbeldismenn . Döpur og reiðAð hennar mati er það mikið farsælla fyrir málstað flokksins að vera í stjórnarandstöðu heldur en ríkisstjórn þegar litið er til langs tíma „ jafnvel þó það þýði verstu ríkisstjórn allra tíma til skamms tíma . “ Er það vegna stjórnarmyndunarviðræðnanna sem Drífa velur að segja sig úr flokknum . „ Ég er döpur og reið en eftir mikla umhugsun þá er mér ómögulegt að taka þátt í þessari vegferð með flokknum sem ég hef verið félagi í í átján ár . Ég óska öllum vinum mínum og fyrrum samstarfsfélögum alls hins besta og vona að ég eigi einhvern tíman afturkvæmt . Ég get ekki kyngt því að við berum ábyrgð á því að koma Sjálfstæðisflokknum til valda eða séum til í að opna þann möguleika . Bara alls ekki . “ Endar hún pistil sinn á nokkrum ráðum til flokksfélaga . „ Ekki einangra ákvarðanir í litlum hópum , veljið ráðgjafa víða að , forðist „ bönker “ stemningu í hreyfingunni , ekki leggja allt á herðar Katrínar , það er ekki sanngjarnt gagnvart henni né öðrum . Og alls ekki stilla þessu upp sem „ með eða á móti Katrínu “ eða persónugera á annan hátt , það er ódýrt trikk og verður ekki til að græða sárin . “ Ekki náðist í Drífu við vinnslu fréttarinnar . Rósa Björk Brynjólfsdóttir er annar tveggja þingmanna VG sem greiddi atkvæði gegn stjórnarmyndunarviðræðum .